Langue nouvelle

Langue nouvelle es la atenta prima de crea un lingua internasional aposteriori. La lingua ia es desiniada par Joachim Faiguet (1703–80), ci ia es un economiste franses e un contribuor a la Encyclopédie famosa. El ia inventa ance un forno portable per la armada e un pan composada de tre partes egal de trigo, segal e patatas.

La projeta no es plu ca un desinia, e la creor mesma ia dise ce la labora de crea un vocabulo resta per la sajas grande de tota Europa. Ma la gramatica es plu simple e fasil ca la plu cual segue.

La lingua ave no articles e no distinguis de seso. La ajetivos es nonvariante (la autor ia dise "los es un spesie de averbos").

La nomes ave un plural en -s, e no ave casos. La usa de nomes en la frase es indicada sola par ordina e preposadas. Nomes derivada de verbos fini con -ou (pe donou – la dona). Aumentas fini con -lé; diminuis fini con -li.

La pronomes personal es jo, to, lo, no, vo e zo.

La verbos no varia per person e cuantia. Tempo e moda es indicada par sufisas:

infinitivas
 -as – infinitiva presente
 -is – infinitiva pasada
 -os – infinitiva futur

partisipio
 -ont – partisipio presente

verbos finitiva
 -a – presente
 -é – nonperfeta (pasada)
 -i – perfeta (presente perfeta)
 -o – pluperfeta (pasada perfeta)
 -u – futur

sujuntivas
 -ar – sujuntiva presente
 -er – sujuntiva pasada 
 -ur – sujuntiva futur 

ipotesales
 -ir – ipotesal presente
 -or – ipotesal pasada

La comanda per la person du singular es indicada par usa la verbo presente sin un pronom; la otra persones usa la sujuntiva presente con pronomes.

La pasiva es creada par la verbo sas (es) segueda par la verbo presente. La lingua no ave un partisipio pasiva.

Demandas es creada par move la sujeto a pos la verbo.

La numeros es apriori: ba, co, de, ga, ji, lu, ma, ni, pa, vu. Plu: vuba, vuco… covu (20); sinta (100); mila (1000).

Un nota interesante es ce L. L. Zamenhof ia usa alga de la mesma sufisas per sua verbos: -as, -is, -os, e -ont.

Category:LAI